༄  ༅དྲིན་ཕ་མ་སྐུ་ཚེ་བརྟན་པར་ཤོག་།
སྲས་མཆོག་རྒྱལ། (བོད་ལྗོངས་སློབ་ཆེན)
དྲིན་ཨ་ཕའི་ཞལ་རས་ཉི་མ་འདྲ། །    སེར་གྱི་ལེར་ཤར་ན་དགའ་བ་ལ། །    འོད་སྤྲིན་པས་གཡོགས་ན་ཞེ་རེ་སྐྱོ། །    དྲིན་ཨ་ཕའི་སྐུ་ཚེ་བརྟན་པར་ཤོག །     དྲིན་ཨ་ཕའི་དབུ་འཕང་རྫ་རི་འདྲ། །    མཐོ་ཀྱིག་གེར་བསྡད་ན་དགའ་བ་ལ། །    རྫ་གངས་ཀྱིས་བཟུང་ན་ཞེ་རེ་སྐྱོ།  །    དྲིན་ཨ་ཕའི་སྐུ་ཚེ་བརྟན་པར་ཤོག །     དྲིན་ཨ་ཕའི་སྐུ་ལུས་སྡོང་བོ་འདྲ།    ལྗང་ཐིང་ངེར་སྐྱེས་ན་དགའ་བ་ལ།    ཤིང་རླུང་གིས་བཅོམས་ན་ཞེ་རེ་སྐྱོ།    དྲིན་ཨ་ཕའི་སྐུ་ཚེ་བརྟན་པར་ཤོག །    དྲིན་ཨ་མའི་སྐུ་ལུས་ཉི་མ་འདྲ། །    འོད་གསལ་ལེར་ཤར་དུས་དྲོད་མ་ཚོར། །    མཚན་མུན་པས་རུབ་དུས་ཡང་ཡང་དྲན། །    ཙག་བསེར་བུས་མནར་དུས་ལྷག་ཏུ་དྲན། །     དྲིན་ཨ་མའི་སྐུ་ལུས་སྤང་རི་འདྲ། །    སྣུམ་ཚིལ་ལེར་རྒྱས་དུས་སྐྱིད་མ་ཚོར། །    སྒང་སྨུག་པས་བཟུང་དུས་ཡང་ཡང་དྲན། །    གངས་ཁ་བས་གཡོགས་དུས་ལྷག་ཏུ་དྲན། །     དྲིན་ཨ་མའི་སྐུ་ལུས་རྫ་ཆུ་འདྲ། །    དྭངས་ཁྲུམ་མེར་བཞུར་དུས་དྲིན་མ་ཚོར། །    སྟོན་དར་ཁས་བཟུང་དུས་ཡང་ཡང་དྲན། །    དགུན་བཞུར་མཚམས་ཆད་དུས་ལྷག་ཏུ་དྲན།